Ilesia de Santa María d'o Pueyo de Tolva

A ilesia de Santa María d'o Pueyo de Tolva ye una ilesia aragonesa d'estilos romanico, barroco y neoclasico que se troba en a localidat de Tolva, en a comarca de Ribagorza y provincia de Uesca. A suya localización ye en o centro d'a localidat. Dende lo punto d'anvista d'a suya adscripción administrativa en a Ilesia Catolica, pende de l'arcipestrau d'Sobrarbe-Ribagorza en a diocesi de Balbastro-Monzón y d'a provincia eclesiastica de Zaragoza. Ye una ilesia consagrada a santa María (en a suya advocación de Santa María d'o Puy) construyida en o sieglo XII en estilo romanico, que ye la ilesia parroquial d'o lugar. Tanimientres, a ilesia tenió cuantos esviellamientos posteriors en estilos barroco y neoclasico, con fundas modificacions sobre lo templo principal. De feito, la part prencipal de l'edificio que hue podemos veyer ye d'o sieglo XVI. Cal destacar que la suya frontera occidental no ye la orichinal d'o templo y ye procedent d'a ilesia d'o castiello de Falces de Tolva (a ilesia d'os Santos Chusto y Pastor de Falces), habendo-se feito lo suyo treslau a finals d'o sieglo XIX. con motivo d'o deplorable estau d'a ilesia en cuestión. Historia O primer templo romanico fue consagrau por l'occitán Pero de Roda, bispe de l'archidiocesi de Pamplona. Descripción En l'edificio destaca mas que mas a suya frontera occidental, procedent d'a espaldada ilesia d'os Santos Chusto y Pastor de Falces, como s'ha indicau anteriorment. Frontera A suya puerta de dentrada, en arco de meyo punto destaca sobre la frontera en sobresalir d'a mesma y poseye cinco arquivoltas sobre una imposta que a la suya vegada reposa sobre dos columnas con os suyos respectivos capitels, ornamentaus con motivos animals (lions). O saledizo ye rematau con un arrimadiello que descansa sobre tres canez. Dencima d'a puesta se troba un gran finestral. Planta Ye un edificio con nomás que una sola nau dotau de capiellas laterals y con una cabecera poligonal. La suya nau ye dividida en tres trampos y se troba cubierta por vuelta de crucería. As capiellas laterals son as parts mas modernas d'o templo y se construyioron ya en estilo barroco. Nau A sola nau d'a ilesia ye en forma rectangular, estando construyida la part inferior d'a mesma en piedra picada y en ladriello la part superior d'os suyos muros. Torre A suya torre tien a peculiaridat de contar con un primer trampo en planta cuadrada y un segundo trampo en planta octagonal, poseyendo una finestra en arco de meyo punto. Referencias Vinclos externos Se veigan as imáchens de Commons sobre la ilesia de Santa María d'o Pueyo de Tolva. (es) Iglesia de Santa María del Puy de Tolva en a web d'o Concello de Tolva. (es) Iglesia de Santa María del Puy en a web d'o Sistema de Información del Patrimonio Cultural Aragonés. (es) Iglesia de Santa María del Puy en Arte Viajero.